## Els consellers de la Generalitat compareixen en les Corts per a informar de les línies d’actuació dels seus departaments

*** Els membres del Consell intervenen en un Ple de les Corts convocat per al 17 de desembre i que tindrà continuïtat els dies posteriors en funció dels horaris establits per la cambra**

Els consellers de la Generalitat compareixen en les Corts per a informar de les línies estratègiques i d’actuació que duran a terme al capdavant dels seus respectius departaments.

El Ple de les Corts està convocat per a este dimecres 17 de desembre, a les 10:30 hores, i en l’orde del dia s’inclou la compareixença dels membres del Consell. Les intervencions tindran continuïtat els dies 18 i 19 de desembre en funció dels horaris establits per la cambra autonòmica.

La primera que presentarà les línies d’actuació de les àrees que gestiona serà la vicepresidenta primera i consellera de Vivenda, Ocupació, Joventut i Igualtat, Susana Camarero. Este mateix dimecres a la vesprada serà el torn del conseller d’Agricultura, Aigua, Ramaderia i Pesca, Miguel Barrachina, i del vicepresident tercer i conseller de Medi Ambient, Infraestructures, Territori i de la Recuperació, Vicente Martínez Mus.

En la jornada del dijous, a partir de les 10:00 hores, compareixeran davant la cambra autonòmica el conseller d’Economia, Hisenda i Administració Pública, José Antonio Rovira; el conseller de Sanitat, Marciano Gómez, i la nova titular de la Conselleria de Servicis Socials, Família i Infància, Elena Albalat, els quals donaran a conéixer les línies de govern que implementaran al capdavant de les seues conselleries.

Ja a la vesprada intervindran la consellera de Justícia, Transparència i Participació, Nuria Martínez, a més del vicepresident segon i conseller de Presidència, José Luis Díez.

El divendres 19 de desembre, en la sessió convocada a les 10:00 hores, completaran esta ronda de compareixences el responsable de les competències d’Emergències i Interior, Juan Carlos Valderrama; la nova consellera d’Educació, Cultura i Universitats, María del Carmen Ortí, i, en última instància, la consellera d’Indústria, Turisme, Innovació i Comerç, Marián Cano.

Fecha: 16/12/2025